Virallinen lehti nro C 104 , 14/04/1999 s. 0109



B4-0054, 0057, 0060, 0075, 0088 ja 0099/99 Päätöslauselma Angolan tilanteesta Euroopan parlamentti, joka - ottaa huomioon Angolasta aiemmin antamansa päätöslauselmat, - ottaa huomioon EU:n 28. joulukuuta 1998 antaman julistuksen, - ottaa huomioon asiaan liittyvät YK:n turvallisuusneuvoston päätöslauselmat, A. pahoittelee äskettäistä laajojen taistelujen alkamista uudelleen Angolan keskiosissa hallituksen ja UNITAn joukkojen välillä, mikä on vakava uhka rauhanprosessille ja Lusakan pöytäkirjan täytäntöönpanolle, B. katsoo, että UNITA kantaa päävastuun tästä merkittävästä takaiskusta rauhanprosessille, sillä se ei ole pystynyt demilitarisoimaan joukkojaan eikä helpottamaan valtionhallinnon laajentamista; se on myös uhmannut turvallisuusneuvoston ja kansainvälisen yhteisön painokkaita vaatimuksia, C. pahoittelee joulun jälkeen tapahtunutta YK:n kahden kuljetuskoneen alasampumista UNITAn piirittämän Huambon kaupungin lähettyvillä sekä molempien osapuolten yhteistyöhaluttomuutta YK:n yrittäessä päästä putoamispaikoille, D. katsoo, että ainoa mahdollisuus saavuttaa pysyvä rauha Angolassa on poliittinen ratkaisu, johon liittyy Lusakan pöytäkirjan sekä YK:n turvallisuusneuvoston asiaa koskevien päätöslauselmien täydellinen ja ehdoton toteuttaminen, E. kannattaa voimakkaasti YK:n turvallisuusneuvoston pyyntöä, että UNITA täyttäisi viipymättä ja ehdoitta velvoitteensa; tukee niiden UNITAn vastaisten toimien täydellistä ja välitöntä toteutusta, jotka sisältyvät YK:n turvallisuusneuvoston päätöslauselmiin 864 (15. syyskuuta 1993), 1127 (28. elokuuta 1997) ja 1173 (12. kesäkuuta 1998) etenkin aseiden ja timanttien osalta, F. on huolestunut Angolan huononevasta humanitaarisesta tilanteesta etenkin sen jälkeen, kun YK:n maailman elintarvikeohjelman avustuslennot keskeytyivät YK:n lentokoneiden alasampumisen seurauksena, G. vahvistaa jälleen tarpeen pitää Angolassa kansainvälistä tarkkailijaryhmää, ja on huolissaan vaarasta, että YK vetäytyy maasta lopullisesti ja kokonaan, H. katsoo, että Angolan kansa elää suuressa kurjuudessa huolimatta maan luonnonvaroista, joita käytetään suurelta osin selkkauksen rahoittamiseen; 1. Tuomitsee voimakkaasti sodan jatkamisen, sillä se on vakava takaisku rauhanprosessille, ja kehottaa molempia osapuolia julistamaan ja toteuttamaan välittömän tulitauon; 2. Muistuttaa osapuolia siitä, että selkkaukseen ei ole sotilaallista ratkaisua ja että vain paluu Lusakan pöytäkirjaan antaa Angolan kansalle mahdollisuuden rauhan ja demokraattisen hallituksen saavuttamiseen; 3. Toistaa voimakkaan vetoomuksensa, että UNITA toteuttaisi ehdoitta ja viipymättä sille Lusakan pöytäkirjan mukaan kuuluvat velvoitteet; 4. Kehottaa YK:ta ja EU:ta ylläpitämään siihen saakka voimakasta kansainvälistä painostusta UNITAa kohtaan etenkin toteuttamalla entistä tehokkaammin YK:n pakotteita ja tiukentamalla niitä; 5. Kehottaa komissiota tutkimaan timanttikauppaa perinpohjaisesti ja nopeasti tarkoituksena lopettaa UNITAn harjoittama salakuljetus sodankäyntinsä rahoittamiseksi; 6. Kehottaa Angolan hallitusta ja etenkin UNITAa kunnioittamaan ihmisoikeuksia ja toimimaan tiiviissä yhteistyössä MONUAn sekä YK:n erityisedustajan Issa Diallon kanssa samoin kuin humanitaaristen järjestöjen kanssa hätäavun jakamisessa; 7. Tuomitsee humanitaarista apua kuljettaneiden YK:n lentokoneiden alasampumisen ja pyytää kaikkia osapuolia noudattamaan täysin YK:n pelastuspyyntöjä, mihin kuuluu tulitauko etsintöjen suorittamiseksi putoamispaikoilla; 8. On edelleen vakuuttunut YK:n voimakkaan panoksen jatkuvasta tarpeesta Angolassa ja kehottaa YK:n turvallisuusneuvostoa jatkamaan MONUAn mandaattia 26. helmikuuta 1999 jälkeen; 9. Pyytää komissiota tarjoamaan tarvittavat resurssit humanitaarisen avun tukemiseksi; pyytää osapuolia toimimaan tiiviissä yhteistyössä humanitaaristen järjestöjen kanssa ja takaamaan niiden työntekijöiden turvallisuuden; 10. Tuomitsee henkilömiinojen käytön ja kehottaa kaikkia osapuolia luopumaan välittömästi näiden erityisen epäinhimillisten aseiden kaikkien muotojen käyttämisestä; 11. Kehottaa lisäksi EU:ta tekemään erityisen aloitteen miinojen raivaamiseksi, sillä ne ovat huomattava este rauhan ajan talouden rakentamiselle; 12. Kehottaa puhemiestään välittämään tämän päätöslauselman komissiolle, neuvostolle, AKT:n ja EU:n yhteisen edustajakokouksen puheenjohtajille, YK:n turvallisuusneuvostolle, Afrikan yhtenäisyysjärjestölle, Angolan hallitukselle sekä UNITAlle.